b'\n_START_ARTICLE_\nKlorokviin\n_START_SECTION_\nNimetused ja t\xc3\xa4hised\n_START_PARAGRAPH_\nMeflokviin on ravimi geneeriline nimetus. Ravimi tootenimed on Chloroquine FNA, Resochin, Heliopar ja Dawaquin._NEWLINE_CAS number on 54-05-7._NEWLINE_ATC-kood: P01BA01.\n_START_SECTION_\nMalaaria kemoprof\xc3\xbclaktika\n_START_PARAGRAPH_\nKlorokviini saaks kasutada Plasmodium vivax, Plasmodium ovale- ja Plasmodium malariae- malaaria kemoprof\xc3\xbclaktikas._NEWLINE_Malaariaparasiit Plasmodium falciparum on hakanud selle aine suhtes resisentseks muutuma (esimesed teated 1950, nad olevat t\xc3\xb6\xc3\xb6tanud v\xc3\xa4lja rajad aine eemale hodmiseks \'seedevakuoolist\') ja seet\xc3\xb5ttu otsitakse meditsiinis ravimile uut rakendust, n\xc3\xa4iteks am\xc3\xb6\xc3\xb6bide poolt esilekutsutud maksaabstsesside korral. Klorokviin kutsub inimkehas esile immunosupressiooni ja seet\xc3\xb5ttu saaks seda kasutada mitmete autoimmuunhaiguste korral, nagu reumatoidartriit (takistab l\xc3\xbcmfots\xc3\xbc\xc3\xbctide paljunemist jm) ja luupus er\xc3\xbctematoosus._NEWLINE_Kliinilistes ravimiuurigutes uuritakse klorokviini viirusevastaseid toimeid HI-viirus/AIDS ja Chikungunya viiruse vastu, mis p\xc3\xb5hjustab Chikungunya viirushaigust._NEWLINE_Klorokviin kogub v\xc3\xb5imaliku ravimina t\xc3\xa4htsust Chikungunyaga seostatud s\xc3\xbcmptomite raviks ja p\xc3\xb5letikuvastase ainena viirusega seostatud artriidiga v\xc3\xb5itlemiseks. Malaia \xc3\x9clikooli uuringus leiti, et klorokviinfosfaat annab paljulubavaid tulemusi artriidilaadsete s\xc3\xbcmptomite vastu, mida ei kergenda aspiriin ja mittesteroidsed p\xc3\xb5letikuvastased ravimid. Samas n\xc3\xa4itavad mitteavaldatud uurimused rakukultuuride ja ahvidega, et klorokviin ei ravi Chikungunyat.\n_START_SECTION_\nK\xc3\xb5rvaltoime\n_START_PARAGRAPH_\nKlorokviin v\xc3\xb5ib anda selliseid soovimatuid k\xc3\xb5rvaltoimeid nagu klorokviini p\xc3\xb5hjustatud retinopaatia (kuni pimedaks j\xc3\xa4\xc3\xa4miseni) ja kardiotoksilisus (kuni s\xc3\xbcdameseiskuseni).\n_START_SECTION_\n\xc3\x9cleannustamine\n_START_PARAGRAPH_\nKlorokviin v\xc3\xb5ib \xc3\xbcleannustamise korral fataalseks osutuda. 1961 avaldatud uurimuse kohaselt saabus akuutse klorokviinim\xc3\xbcrgistuse korral 3 lapse surm 2,5 tunni jooksul p\xc3\xa4rast ravimi sissev\xc3\xb5tmist, t\xc3\xb5en\xc3\xa4oliselt s\xc3\xbcdameseiskuse tagaj\xc3\xa4rjel._NEWLINE_Suured \xc3\xbchekordsed klorokviini annused (t\xc3\xa4ikasvanutel \xe2\x89\xa5 5 g klorokviini = 20\xe2\x80\x9325 250\xc2\xa0mg tabletti) p\xc3\xb5hjustavad m\xc3\xb5ne tunni p\xc3\xa4rast t\xc3\xb5siseid m\xc3\xbcrgistusn\xc3\xa4htusid v\xc3\xb5i surma._NEWLINE_Klorokviini on kasutatud suremisabina.\n_START_SECTION_\nKasside koronaviiruse uuringutes\n_START_PARAGRAPH_\nIn vitro katsetes on klorokviin avaldanud kasside koronaviiruse vormile feline infectious peritonitis virus (FIPV) inhibeerivat toimet._NEWLINE_Eksperimentaalse kasside nakkuslikku k\xc3\xb5hukelmep\xc3\xb5letikku korral aga ilmnesid selle ravimi toksilised toimed.\n_START_SECTION_\nRespiratoorse s\xc3\xbcndroomiga L\xc3\xa4his-Ida koroonaviiruse uuringutes\n_START_PARAGRAPH_\nRakukultuurides on klorokviin avaldanud respiratoorse s\xc3\xbcndroomiga L\xc3\xa4his-Ida koroonaviiruse osakestele (p\xc3\xb5hjustab osadel inimestel MERSi), inhibeerivat toimet.\n_START_SECTION_\nAjaloolist\n_START_PARAGRAPH_\nKlorokviini avastas Johann Andersag koos kaast\xc3\xb6\xc3\xb6tajatega Bayeri laboratooriumis 1934, nemad panid sellele nimeks "Resochin". Alguses peeti seda inimestele liiga ohtlikuks. Teise maailmas\xc3\xb5ja ajal USA valitsuse poolt rahastatud kliinilised katsed malaariaravimite leidmiseks aga osutasid klorokviini malaariavastast toimet. Malaariaprof\xc3\xbclaktikaks hakati seda kasutama 1947.'